ཆོས་མངོན་པ་མཛོད་ཀྱི་དགོངས་འགྲེལ་གྱི་
བསྟན་བཅོས་ཐུབ་བསྟན་ནོར་བུའི་གཏེར་མཛོད་
དུས་གསུམ་རྒྱལ་བའི་བཞེད་དོན་ཀུན་གསལ་
ལས་གནས་བརྒྱད་པ་བཞུགས་སོ། །
ན་མོ་གུ་རུ་མཉྫུ་གྷོཥཱ་ཡ་ཙྪ་སྭ་ར་སྭ་ཧཱུྃ།
འཇམ་དབྱངས་བྱེ་བའི་བློ་གྲོས་རླབས་ལྡན་འཁྱིལ་བའི་སྭ་ར་སྭ། །
ཐུགས་རྗེའི་སྤྱན་བཟང་ཨུཏྤལ་ལྟར་མཛེས་ཐབས་མཁས་སྒྱུ་འཕྲུལ་གར།
།
སྣ་ཚོགས་སྟོན་པའི་གྲགས་སྙན་རྒྱུད་སྟོང་དབྱངས་སུ་ཆེར་བླངས་པས། །
རྒྱལ་བའི་མེས་པོ་འཛུམ་པས་མི་ངོམས་རྒྱལ་བ་གཉིས་པར་འདུད། །
མགོན་དེའི་རིང་ལུགས་གངས་རི་ལས་འོངས་པའི། །དགོངས་འགྲེལ་ཆུ་ཀླུང་ཕྱོགས་བཞིར་
འགྱེད་མཛད་པའི། །སྲས་ཀྱི་ཐུ་བོ་རྣམས་དང་ཡབ་སྲས་ཟུང༌། །ཆོས་མངོན་ཤིང་རྟ་ཆེ་རྣམས་ཨེ་
མ་བསྔགས། །ངོ་མཚར་ལན་གཅིག་སྐྱེ་ལ་ཆེ་ཞིང་མཛེས། །དྲི་མས་ནད་ཀུན་སེལ་ལ་ཡུན་རིང་
བའི། །ཨུ་དུམྦ་རའི་མེ་ཏོག་འདིས་ཚིམ་པས། །པད་ཚལ་གཞན་ལ་ལྟ་བའི་གུས་པ་ལྷོད། །
གཉིས་པ་སྙོམས་འཇུག་གི་ཡོན་ཏན་གཏན་ལ་དབབ་པ་ལ་སྙོམས་འཇུག་གི་རང་བཞིན། དེའི་
429

མཛོད་གནས་བརྒྱད་པ།
ཁྱད་པར་གྱི་ཆོས། ཏིང་ངེ་འཛིན་གསུམ་གྱི་དབྱེ་བ། དེ་ལ་བསྟེན་པའི་ཡོན་ཏན་བཤད་པ་དང་བཞི།
དང་པོ་ལ། སྙོམས་འཇུག་གཉིས་སོ་སོར་བཤད་པ་དང༌། ཐུན་མོང་དུ་བཤད་པ། བསམ་གཏན་གྱི་
ཡན་ལག་བྱེ་བྲག་ཏུ་བཤད་པ་གསུམ། དང་པོ་ལ། བསམ་གཏན་གྱི་སྙོམས་འཇུག་དང་གཟུགས་མེད་
ཀྱི་སྙོམས་འཇུག་གཉིས། དང་པོ་ལ། དབྱེ་བ་སྤྱིར་བསྟན་པ་དང༌། སྙོམས་འཇུག་བྱེ་བྲག་ཏུ་བཤད་
པ་གཉིས། དང་པོ་ནི། བསམ་གཏན་དག་ནི་རྣམ་གཉིས་བཞི། །དེར་སྐྱེ་བ་དག་རབ་ཏུ་བཤད། །ཅེས་
གསུངས། འདི་ལ་ཚིག་དོན། སྤྱི་དོན། མཐའ་དཔྱད་པ་གསུམ། དང་པོ་ནི། ཤེས་བྱ་ཆོས་ཅན། བསམ་
གཏན་ལ་རྣམ་པ་གཉིས་ཡོད་དེ། རྒྱུ་སྙོམས་འཇུག་གི་དེ་དང༌། འབྲས་བུ་སྐྱེ་བའི་བསམ་གཏན་གཉིས་
ཡོད་པའི་ཕྱིར། རྩ་བར། བསམ་གཏན་དག་ནི་རྣམ་གཉིས། ཞེས་སོ། །དེ་གཉིས་རེ་རེ་ལ་བཞི་བཞི་
ཡོད་དེ། འབྲས་བུ་སྐྱེ་བའི་བསམ་གཏན་དང་པོ་སོགས་བཞི་དང་། རྒྱུ་སྙོམས་འཇུག་བསམ་གཏན་
དང་པོའི་སྙོམས་འཇུག་ནས་བཞི་པའི་དེ་བཞི་ཡོད་པའི་ཕྱིར། རྩ་བར། བཞི། །ཞེས་སོ། །སྐྱེ་བའི་
བསམ་གཏན་ཡོད་དེ། བསམ་གཏན་བཞིའི་རྒྱུ་སྙོམས་འཇུག་ཆུང་འབྲིང་ཆེ་གསུམ་གྱི་འབྲས་བུ་སྐྱེ་
བའི་བསམ་གཏན་བཞི་ལ་གནས་གསུམ་གསུམ་དང༌། བཞི་པ་ལ་དེའི་སྟེང་དུ་སྤེལ་སྒོམ་ལྔའི་འབྲས་
བུ་གནས་གཙང་ལྔ་དང་བརྒྱད་ཡོད་པར་སྔར་རབ་ཏུ་བཤད་ཟིན་པའི་ཕྱིར། གསུམ་པའི་རྩ་བར། དེར་
སོ་སོ་ཡི། །བསམ་གཏན་ས་ནི་གསུམ་པ་ཡིན། །བཞི་བ་ས་ནི་བརྒྱད་པ་ཡིན། །ཞེས་གསུངས་པའི་
ཕྱིར། རྩ་བར། དེར་སྐྱེ་བ་དག་རབ་ཏུ་བཤད། །ཅེས་སོ། །
གཉིས་པ་སྙོམས་འཇུག་ལ། མཚན་ཉིད། དབྱེ་བ། སྒྲ་དོན། ས་མཚམས་བཞི། དང་པོ་ནི།
བསམ་གཏན་གྱི་སས་བསྡུས་པའི་ཆ་ནས་བཞག་པའི་སེམས་རྩེ་གཅིག་པ་དེ། བསམ་གཏན་གྱི་
སྙོམས་འཇུག་གི་མཚན་ཉིད། དེ་ལ་དབྱེ་ན། བསམ་གཏན་གྱི་ཉེར་བསྡོགས་ཀྱི་སྙོམས་འཇུག་དང༌།
དངོས་གཞིའི་སྙོམས་འཇུག་གཉིས། དང་པོ་ལ་བསམ་གཏན་དང་པོའི་ཉེར་བསྡོགས་ནས་བཞི་པའི་
ཉེར་བསྡོགས་གི་བར་བཞི། དང་པོའི་ཉེར་བསྡོགས་ལ་གཉིས་ཡོད་དེ། ཞི་གནས་གྲུབ་པ་ཙམ་གྱི་ལས་
430

བསམ་གཏན་གྱི་སྙོམས་འཇུག
དང་པོའི་ཡིད་བྱེད་ཉེར་བསྡོགས་མི་ལྕོགས་མེད་པ་དང་ལྷག་མཐོང་བསྒོམ་པའི་མཚན་ཉིད་སོ་སོར་
རིག་པ་སོགས་ཡིད་བྱེད་དྲུག་གིས་བསྡུས་པའི་མི་ལྕོགས་མེད་དང་གཉིས་ཡོད་པའི་ཕྱིར། དང་པོ་
གྲུབ་སྟེ། ཞི་གནས་གྲུབ་པ་ནས་གོང་གི་ཏིང་ངེ་འཛིན་ཐོབ་པའི་ཕྱིར་དང༌། མཛོད་ལས། ཞི་གནས་
གྲུབ་པར་གྱུར་པ་ཡི། །ཞེས་དང༌། སྒོམ་བྱུང་མི་ལྕོགས་མེད་པ་དང༌། །ཁྱད་པར་བསམ་གཏན་ས་
བའོ། །ཞེས་གསུངས་པའི་ཕྱིར། ཁྱབ་སྟེ། བསམ་གཏན་ས་དྲུག་ཡོད་པའི་ཕྱིར། གཉིས་པ་གྲུབ་སྟེ། དེ་
ལ་མཚན་ཉིད་སོ་སོར་རིག་པ་དང༌། མོས་པ་ལས་བྱུང་བ་དང་། རབ་ཏུ་དབེན་པ་དང་། དགའ་བ་སྡུད་
པ་དང་། དཔྱོད་པ་ཡིད་བྱེད་དང༌། སྦྱོར་མཐའི་ཡིད་བྱེད་དང་དྲུག་ཡོད་པའི་ཕྱིར་ཏེ། ཉེར་བསྡོགས་
རྣམས་ལྷག་མཐོང་ཤས་ཆེ་བའི་ཕྱིར། རྩ་བར། ས་གཞན་དག་གིས་དཀའ་བ་ཡིན། །ཞེས་དང་། ཤེས་
རབ་ཀྱིས་ནི་གཅིག་ཤོས་སོ། །ཞེས་དང༌། ཁྱད་པར་འཕགས་བསྟོད་ལས། ཁྱོད་ཀྱི་བསྟན་པའི་རྗེས་
འགྲོ་བ། །ཞེས་སོགས་གསུངས་པའི་ཕྱིར་དང༌། ཀུན་བཏུས་ལས་ཀྱང༌། སྙོམས་པར་ཞུགས་པའི་
རྣམ་པར་བཞག་པ་ཇི་ལྟ་བུ་ཞེ་ན། ཡིད་ལ་བྱེད་པ་བདུན་གྱིས་བསམ་གཏན་དང་པོ་ལ་སྙོམས་པར་
ཞུགས་ཏེ་འདུ་ཤེས་མེད་མིན་སྐྱེ་མཆེད་བར་དུ་དེ་བཞིན་ནོ། །ཞེས་གསུངས་པའི་ཕྱིར། ཡིད་བྱེད་
བདུན་པ་དངོས་གཞི་ཡིན་ནོ། །དེས་བསམ་གཏན་གྱི་ཉེར་བསྡོགས་ཀྱང་ཤེས་སོ། །ཉེར་བསྡོགས་
ཀྱིས་རང་གི་འོག་ས་ལས་རྒྱལ་ཞིང་གཟུགས་ཀྱི་སས་བསྡུས་པའི་ཆ་ནས་བཞག་པའི་ཡན་ལག་གིས་
ཕྱེ་བའི་སེམས་རྩེ་གཅིག་པ་དེ་བསམ་གཏན་གྱི་དངོས་གཞིའི་སྙོམས་འཇུག་གི་མཚན་ཉིད། སེམས་
རྩེ་གཅིག་པའི་དོན་ཡོད་དེ། སེམས་ཀྱི་རྩེ་དམིགས་པ་ཡིན་པས་དེ་གཅིག་ལ་གཏོད་པ་དེ་ཡིན་པའི་
ཕྱིར། སས་དབྱེ་ན་བསམ་གཏན་བཞིའི་དངོས་གཞིའི་སྙོམས་འཇུག་བཞི་དང༌། ངོ་བོའི་སྒོ་ནས་དག་
ཉམས་གཉིས་དང༌། མཇུག་ཏུ་ཏིང་ངེ་འཛིན་སྐྱེ་ཚུལ་གྱིས་དག་པ་བ་ལ། ཉམས་པ་ཆ་མཐུན། གནས་
པ་ཆ་མཐུན། ཁྱད་པར་ཆ་མཐུན། ངེས་འབྱེད་ཆ་མཐུན་བཞི་དང༌། ཉོན་མོངས་ཅན་ལ་ང་རྒྱལ་གྱི་ཉོན་
མོངས་ཅན་སོགས་ཡོད། སོ་སོའི་མཚན་ཉིད་ཚིག་དོན་དུ་བཤད་དོ། །བསམ་གཏན་དང་པོའི་དངོས་
431

མཛོད་གནས་བརྒྱད་པ།
གཞིའི་ཏིང་ངེ་འཛིན་ཆོས་ཅན། བསམ་གཏན་ཞེས་བརྗོད་པའི་རྒྱུ་མཚན་ཡོད་དེ། འདིས་སེམས་པར་
བྱེད་པས་ན་བསམ་གཏན་ཞེས་བརྗོད་པའི་ཕྱིར། སྐད་ཀྱི་བྱིངས་ལས་བཤད་ཚུལ་གཞན་དུ་བཤད་
ཟིན་ཏོ། །འོ་ན་ཏིང་ངེ་འཛིན་ཐམས་ཅད་དེར་འགྱུར་ཞེ་ན་མ་ཡིན་ཏེ། སེམས་པ་ཕུལ་དུ་བྱུང་བ་དང་
ལྡན་པས་ན་བསམ་གཏན་ཞེས་བརྗོད་པའི་ཕྱིར། དཔེར་ན་ཉི་མ་སྟེ་འོད་དང་ལྡན་པ་བཞིན། ཕུལ་དུ་
བྱུང་བ་དང་ལྡན་པ་ཡོད་དེ། ཏིང་ངེ་འཛིན་གང་ཡན་ལག་དང་ལྡན་པ་དེ་ཡིན་པའི་ཕྱིར། དེ་ནི་ཞི་ལྷག་
ཟུང་དུ་འབྲེལ་བར་རང་གིས་བསྡུས་པའི་ལམ་སླ་བ་ཞེས་བཤད་པའི་ཕྱིར། དེས་ན་འདིས་སེམས་
པ་ལྷག་མཐོང་གི་དཔྱོད་པ་ཡིན་གྱི་སེམས་བྱུང་སེམས་པ་མིན་པའི་ཕྱིར་ཏེ། ཕལ་ཆེར་གྱིས་མ་ཐོན་
འདུག་གོ །རང་འགྲེལ་ལས། འདིས་སེམས་པར་མཛད་པས་ན་བསམ་གཏན་ཏེ། ནས། སྐད་ཀྱི་
བྱིངས་ལས་འདི་ནི་སེམས་པའི་དོན་ཡིན་ལ། སེམས་པ་ཡང་ཤེས་རབ་ཡིན་ནོ་ཞེས་གྲུབ་པའི་མཐའ་
ལས་བྱུང་ངོ་། ཞེས་སོགས་གསུངས་པའི་ཕྱིར་དང་། བཞི་བ་ས་མཚམས་ཡོད་དེ། བསམ་གཏན་དང་
པོའི་ཉེར་བསྡོགས་ཐོབ་ནས་ཡོད་པའི་ཕྱིར།
གསུམ་པ་མཐའ་དཔྱད་པ་ལ། ཁ་ཅིག་ན་རེ། བསམ་གཏན་གྱི་རྒྱུ་སྙོམས་འཇུག་གི་བསམ་
གཏན་དང༌། འབྲས་བུ་སྐྱེ་བའི་བསམ་གཏན་གང་རུང་ཡིན་ན། བསམ་གཏན་ཡིན་པས་ཁྱབ་ཟེར་ན།
བསམ་གཏན་དང་པོ་བའི་རྒྱུད་ཀྱི་གཟུགས་ཕུང་ཆོས་ཅན། བསམ་གཏན་ཡིན་པར་ཐལ། འབྲས་བུ་
སྐྱེ་བའི་བསམ་གཏན་ཡིན་པའི་ཕྱིར། རྒྱུ་སྙོམས་འཇུག་གིས་བསམ་གཏན་དེར་སྐྱེ་བའི་ཕུང་པོ་ལྔ་ཀ་
དེ་ཡིན་པའི་ཕྱིར། འདོད་ན། སེམས་པར་བྱེད་པས་དགེ་བའི་རིགས་ཅན་ཡིན་པར་ཐལ། འདོད་པའི་
ཕྱིར། ཁྱབ་པ་སྒྲ་དོན་གྱིས་གྲུབ། ཡང་ཁ་ཅིག་ན་རེ། འབྲས་བུ་སྐྱེ་བའི་བསམ་གཏན་ཡིན་ན་སྙོམས་
འཇུག་མ་ཡིན་བས་ཁྱབ་ཟེར་ན། བསམ་གཏན་བཞི་གའི་སོ་སྐྱེའི་རྒྱུད་ཀྱི་སྐྱེས་ཐོབ་ཀྱི་བསམ་གཏན་
གྱི་སྙོམས་འཇུག་དག་པ་བ་བཞི་ཆོས་ཅན། དེར་ཐལ། དེའི་ཕྱིར། རྟགས་ཆོས་ཅན་གྱིས་གྲུབ་སྟེ།
འབྲས་བུ་སྐྱེས་པའི་བསམ་གཏན་ལ་རྗེས་འབྲང་བཅས་ན་ཕུང་པོ་ལྔ་པ་ཅན་ཡིན་པའི་ཕྱིར་དང་། ཡང་
432

བསམ་གཏན་གྱི་སྙོམས་འཇུག
ཁ་ཅིག་ན་རེ། རྒྱུ་སྙོམས་འཇུག་ཡིན་ན་ཤེས་པ་ཡིན་པས་ཁྱབ་ཟེར་ན། བསམ་གཏན་དང་པོའི་རྒྱུ་
སྙོམས་འཇུག་གི་རྗེས་འབྲང་ལུས་ངག་གི་བསམ་གཏན་གྱི་སྡོམ་པ་ཆོས་ཅན། དེར་ཐལ། དེའི་ཕྱིར།
རྩ་བར། སྙོམས་འཇུག་དགེ་བ་རྩེ་གཅིག་པ། །རྗེས་འབྲང་བཅས་ན་ཕུང་པོ་ལྔ། །ཞེས་གསུངས་པའི་
ཕྱིར། དེ་བཞིན་དུ་འདུ་ཤེས་མེད་པའི་སྙོམས་འཇུག་ཆོས་ཅན། ཤེས་པར་ཐལ། རྒྱུ་སྙོམས་འཇུག་
ཡིན་པའི་ཕྱིར། རྟགས་སླ། འདུ་ཤེས་མེད་པར་སྐྱེ་བྱེད་ཀྱི་སྙོམས་འཇུག་གཅིག་ཡོད་པའི་ཕྱིར། འདོད་
མི་ནུས་ཏེ། སེམས་མེད་སྙོམས་འཇུག་ཡིན་པའི་ཕྱིར། ཡང་ཁ་ཅིག །རྒྱུ་སྙོམས་འཇུག་གི་ཤེས་པ་
ཡིན་ན་ཏིང་ངེ་འཛིན་ཡིན་པས་ཁྱབ་ཟེར་ན། རྒྱུ་སྙོམས་འཇུག་གི་སེམས་དང་ཚོར་སོགས་གཞན་
རེ་རེ་ནས་ཆོས་ཅན། དེར་ཐལ། དེའི་ཕྱིར་ཏེ། དེ་ལ་ཕུང་པོ་ལྔ་ཡོད་པའི་ཕྱིར། འདོད་མི་ནུས། བྱས་
པ་ལ་ཁོ་ན་རེ། དེ་ཆོས་ཅན། སེམས་རྩེ་གཅིག་པ་ཡིན་པར་ཐལ། བསམ་གཏན་གྱིས་སས་བསྡུས་
པའི་ཆ་ནས་བཞག་པའི་སེམས་རྩེ་གཅིག་པ་ཡིན་པའི་ཕྱིར་ན་མ་ཁྱབ། འདོད་ན། ཏིང་ངེ་འཛིན་ཡིན་
པར་ཐལ། འདོད་པའི་ཕྱིར། ཁྱབ་སྟེ། སེམས་རྩེ་གཅིག་པ་ཏིང་ངེ་འཛིན་ཁོ་ནར་ངེས་པའི་ཕྱིར། རང་
འགྲེལ་ལས། གང་གིས་དེ་རྩེ་གཅིག་པར་བྱེད་པའི་ཆོས་དེ་ཏིང་ངེ་འཛིན་ཡིན་ལ། ཞེས་དང༌། གང་
སྤེལ་ལས། སེམས་རྩེ་གཅིག་པ་ཁོ་ན་ཏིང་ངེ་འཛིན་ཡིན་ཏེ། ཞེས་བྱ་བ་ནི་དོན་(མ)ཡིན་ནོ། །ཞེས་
གསུངས་པའི་ཕྱིར།
དེ་ལ་ཁོ་ན་རེ། སེམས་ཐམས་ཅད་ཆོས་ཅན། རྩེ་གཅིག་པར་ཐལ། ཤེས་པ་སྐད་ཅིག་མ་
གཅིག་པ་ཡིན་པའི་ཕྱིར་ན་མ་ཁྱབ། ཁྱབ་སྟེ། དམིགས་པ་འཕོ་བ་མེད་པར་འགག་པའི་ཕྱིར་ན་
ཡང་མ་ཁྱབ། འདོད་མི་ནུས་ཏེ། སེམས་སྐད་ཅིག་སྔ་ཕྱི་ཏིང་ངེ་འཛིན་གྱིས་དམིགས་པ་གཅིག་
ལ་གཏོད་པར་མ་བྱས་པའི་ཕྱིར་སོགས་རྩོད་ཚུལ་མང༌། ཡང་ཁ་ཅིག །བསམ་གཏན་གྱི་སྙོམས་
འཇུག་ཉོན་མོངས་ཅན་དེ་བསམ་གཏན་གྱི་སྙོམས་འཇུག་ཡིན་ཟེར་ན། དེ་ཆོས་ཅན། དགེ་བ་ཡིན་
པར་ཐལ། སྙོམས་འཇུག་གི་ཤེས་པ་ཡིན་པའི་ཕྱིར། ཁྱབ་སྟེ། རྩ་བར། སྙོམས་འཇུག་དགེ་བ་རྩེ་
433

མཛོད་གནས་བརྒྱད་པ།
གཅིག་པ། །ཞེས་གསུངས་པའི་ཕྱིར། འདོད་མི་ནུས་ཏེ། དགེ་བ་མ་ཡིན་པའི་ཕྱིར། དེ་ལ་ཁོ་ན་རེ།
རྩ་བར། དེ་ལྟར་སྙོམས་འཇུག་དངོས་གཞིའི་རྫས། །རྣམ་པ་བརྒྱད་བདུན་རྣམ་པ་གསུམ། །ཞེས་
གསུངས་པ་མི་འཐད་པར་ཐལ།
སྙོམས་འཇུག་ཉོན་མོངས་ཅན་རྣམས་སྙོམས་འཇུག་མ་ཡིན་པའི་
ཕྱིར་ན་མ་ཁྱབ་སྟེ། དེ་སྙོམས་འཇུག་གི་རྫས་རྒྱུན་ཡིན་པས་སྙོམས་འཇུག་གི་མིང་གིས་བཏགས་
ནས་བསྟན་པའི་ཕྱིར། དཔེར་ན། ས་བོན་རུལ་བ་བཞིན། ཇི་སྐད་དུ། རང་འགྲེལ་ལས། ཉོན་མོངས་
པ་ཅན་ཇི་ལྟར་བསམ་གཏན་ཡིན་ཞེ་ན། ལོག་པར་ངེས་པར་སེམས་པའི་ཕྱིར་རོ། །ཧ་ཅང་ཐལ་བར་
འགྱུར་ཞེ་ན། མིན་ཏེ། དེ་དང་མཐུན་པ་ཁོ་ན་ལ་དེའི་མིང་དུ་བཏགས་པའི་ཕྱིར་ཏེ། ས་བོན་རུལ་བ་
བཞིན་ནོ། །ཞེས་གསུངས་པའི་ཕྱིར། ཡང་ཁ་ཅིག་ན་རེ། སྲིད་རྩེའི་སྙོམས་འཇུག་ལ་ཁྱད་པར་ཆ་
མཐུན་ངེས་འབྱེད་ཆ་མཐུན་གཉིས་མེད་ཟེར་ན། འོ་ན་དེ་ལ་ངེས་འབྱེད་ཆ་མཐུན་ཡང་མེད་པར་ཐལ།
འདོད་པ་དེའི་ཕྱིར། འདོད་མི་ནུས་ཏེ། རང་འགྲེལ་ལས། སྲིད་པའི་རྩེ་མོ་རྣམ་པ་གསུམ་སྟེ། ཁྱད་
པར་གྱི་ཆ་དང་མཐུན་པ་མ་གཏོགས་སོ། །ཞེས་གསུངས་པའི་ཕྱིར། བྱས་པ་ལ་ཁོ་ན་རེ། སྲིད་རྩེའི་
སྙོམས་འཇུག་ལ་ངེས་འབྱེད་ཆ་མཐུན་མེད་པར་ཐལ། སྲིད་རྩེའི་དེ་ལ་འདས་ལམ་མེད་པའི་ཕྱིར་ན་
མ་ཁྱབ། འདོད་མི་ནུས་ཏེ། སྲིད་རྩེའི་དེའི་མཇུག་ཏུ་འདས་ལམ་སྐྱེ་བ་ཡོད་པའི་ཕྱིར་ཏེ། རྩ་བར།
སྲིད་རྩེར་འཕགས་པས་ཅི་ཡང་མེད། །མངོན་དུ་བྱས་ནས་ཟག་པ་ཟད། །ཅེས་དང༌། བསམ་གཏན་
གཟུགས་མེད་རང་དང་ནི། །འོག་སའི་རྟེན་ཅན། ཞེས་གསུངས་པའི་ཕྱིར། ཡང་ཁ་ཅིག་ན་རེ། སྲིད་
རྩེའི་དངོས་གཞིའི་སྙོམས་འཇུག་ཁྱད་པར་ཆ་མཐུན་ཡོད་ཟེར་ན། སྲིད་རྩེའི་དེའི་མཇུག་ཐོགས་སུ་
རང་གི་གོང་སའི་དངོས་གཞིའི་སྙོམས་འཇུག་དག་པ་བ་སྐྱེ་བ་ཡོད་པར་ཐལ་ལོ། འདོད་པའི་ཕྱིར།
འདོད་མི་ནུས་ཏེ། དེའི་གོང་ས་མེད་པའི་ཕྱིར། རང་འགྲེལ་ལས། སྲིད་པའི་རྩེ་མོ་ནི་རྣམ་པ་གསུམ་
སྟེ། ཁྱད་པར་གྱི་ཆ་དང་མཐུན་པ་མ་གཏོགས་སོ། །ཞེས་གསུངས་པའི་ཕྱིར།
ཡང་ཁ་ཅིག །སྙོམས་འཇུག་གང་ཞིག །རང་འབྲས་སྡུག་བདེན་སྐྱེད་བྱེད་ཀྱི་འཁོར་བས་
434

བསམ་གཏན་གྱི་སྙོམས་འཇུག
བསྡུས་པའི་ཆོས་རྒྱུ་སྙོམས་འཇུག་གི་བསམ་གཏན་གྱི་དངོས་གཞིའི་སྙོམས་འཇུག་གི་མཚན་ཉིད་
ཟེར་ན། ཆགས་བྲལ་སྔོན་སོང་གི་ཕྱིར་མི་འོང་གོང་འཕོ་དང་རྒྱུད་གཅིག་པའི་ཉན་ཐོས་སྦྱོར་ལམ་
བཟོད་པ་བའི་རྒྱུད་ཀྱི་བསམ་གཏན་དང་པོའི་སྙོམས་འཇུག་བདེན་པའི་རྣམ་པ་ཅན་ཆོས་ཅན། རྒྱུ་
སྙོམས་འཇུག་ཡིན་པར་ཐལ། བསམ་གཏན་གྱི་དེ་གང་ཞིག་རང་འབྲས་སྡུག་བདེན་སྐྱེད་པའི་ཆོས་
ཡིན་ཕྱིར། དང་པོ་སླ། གཉིས་པ་གྲུབ་སྟེ། རང་འབྲས་སྡུག་བདེན་སྐད་ཅིག་གཉིས་པ་སོགས་ཡོད་
པའི་ཕྱིར། འདོད་ན། སྙོམས་འཇུག་དག་པ་བ་ཡིན་པར་ཐལ། འདོད་པའི་ཕྱིར། འདོད་ན། སྲིད་པ་
ཟློག་བྱེད་ཀྱི་ལམ་གྱི་དམིགས་རྣམ་ཅན་གྱི་སྙོམས་འཇུག་མ་ཡིན་པར་ཐལ་ལོ། །དེ་བཞིན་དུ་འཕགས་
རྒྱུད་ཀྱི་བསམ་གཏན་སྤེལ་སྒོམ་ལ་སྦྱར་ནས་དཔྱད་དོ། །ཡང་ཁ་ཅིག ། གཟུགས་མེད་ཁམས་ན་
གཟུགས་མེད་ཀྱི་དངོས་གཞིའི་སྙོམས་འཇུག་ཕུང་པོ་ལྔ་པ་ཅན་ཡིན་ཟེར་ན། གཟུགས་མེད་དངོས་
གཞིའི་སྙོམས་འཇུག་དག་པ་བའི་ཚོགས་པ་ན་སྡོམ་པ་གཟུགས་ཅན་ཡོད་པར་ཐལ། དེ་ཕུང་པོ་ལྔ་
པ་ཅན་ཡིན་པའི་ཕྱིར། འདོད་ན། གཟུགས་མེད་སས་བསྡུས་ཀྱི་གཟུགས་ཡོད་པར་ཐལ། གཟུགས་
མེད་སྙོམས་འཇུག་དག་པ་བའི་ཚོགས་པ་ན་གཟུགས་ཡོད་པའི་ཕྱིར། འདོད་ན། དེ་བཞིན་གཟུགས་